Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni fit-2 ta' Diċembru 2013 dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba (applikazzjoni EGF/2012/010 RO/Mechel mir-Rumanija) /* COM/2014/0255 final - 2014/ () */





MEMORANDUM TA’ SPJEGAZZJONI L-Artikolu 12 tar-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (FEG) fil-limitu massimu annwali ta' EUR 150 miljun (prezzijiet tal-2011) minbarra l-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG għall-applikazzjonijiet imressqa sal-31 ta' Diċembru 2013 huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fil-21 ta' Diċembru 2012, ir-Rumanija ressqet l-applikazzjoni EGF/2012/010 RO/Mechel għal kontribuzzjoni finanzjarja mill-FEG, wara għadd ta' sensji minn SC Mechel Campia Turzii SA u produttur downstream (SC Mechel Reparatii Targoviste SRL) fir-Rumanija. Wara analiżi bir-reqqa ta' din l-applikazzjoni, il-Kummissjoni kkonkludiet bi qbil mal-Artikolu 10 tar-Regolament (KE) Nru 1927/2006 li huma ssodisfatti l-kundizzjonijiet għal kontribuzzjoni finanzjarja skont dan ir-Regolament. TAQSIRA TAL-APPLIKAZZJONI U ANALIŻI Dejta ewlenija: || Nru ta’ Referenza tal-FEG || EGF/2012/010 Stat Membru || Ir-Rumanija Artikolu 2 || (a) Intrapriża ewlenija || SC Mechel Campia Turzii SA Fornituri u produtturi downstream || 1 Perjodu ta’ referenza || 20.6.2012 – 20.10.2012 Data tal-bidu tas-servizzi personalizzati || 1.3.2013 Data tal-applikazzjoni || 21.12.2012 Sensji waqt il-perjodu ta' referenza || 825 Sensji qabel u wara l-perjodu ta’ referenza || 688 Total ta’ sensji eliġibbli || 1 513 Ħaddiema li ngħataw is-sensja u li mistennija jipparteċipaw fil-miżuri || 1 000 Nefqa għas-servizzi personalizzati (EUR) || 6 909 300 Nefqa għall-implimentazzjoni tal-FEG[3] (EUR) || 233 000 Nefqa għall-implimentazzjoni tal-FEG (%) || 3,26 Baġit totali (EUR) || 7 142 300 Kontribuzzjoni tal-FEG (50 %) (EUR) || 3 571 150 1. L-applikazzjoni tressqet quddiem il-Kummissjoni fil-21 ta’ Diċembru 2012 u kienet sostnuta b'tagħrif addizzjonali sal-4 ta’ Marzu 2014. 2. L-applikazzjoni tissodisfa l-kundizzjonijiet għall-użu tal-FEG kif stabbilit fl-Artikolu 2(a) tar-Regolament (KE) Nru 1927/2006, u tressqet fi żmien il-perjodu stipulat ta’ 10 ġimgħat imsemmi fl-Artikolu 5 ta’ dak ir-Regolament. Rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni 3. Biex tistabbilixxi r-rabta bejn is-sensji u l-bidliet kbar strutturali fix-xejriet tal-kummerċ dinji kkawżati mill-globalizzazzjoni, ir-Rumanija ssostni li s-settur tal-manifattura ta' prodotti lesti u parzjalment lesti tal-azzar, fejn kienu attivi l-kumpaniji Mechel Campia Turzii u Mechel Reparatii Targoviste, ġarrab disturbi ekonomiċi serji minħabba t-tnaqqis tas-sehem fis-suq tal-UE fis-settur tal-prodotti tal-azzar, li sar b'mod mgħaġġel, u t-tkabbir tas-sehem fis-suq ta' pajjiżi bħaċ-Ċina. L-awtoritajiet Rumeni ressqu dejta[4] li turi li, fl-industrija ġenerali tal-azzar, il-produzzjoni ta' azzar mhux maħdum fl-UE-27 naqas minn 206,9 miljun tunnellati fl-2006 għal 177,6 miljun tunnellati fl-2011, li wassal għal tnaqqis tas-sehem fis-suq tal-UE-27 minn 16,6 % fl-2006 għal 11,7 % fl-2011, filwaqt li f'dan l-istess perjodu, is-sehem fis-suq taċ-Ċina żdied minn 33,7 % għal 45,0 %. Matul il-perjodu tal-2002 sal-2011, is-sehem fis-suq taċ-Ċina żdied aktar mid-doppju minn 20,2%, filwaqt li s-sehem fis-suq tal-UE-27 niżel għan-nofs minn 20,8 %. 4. Fil-perjodu 2009 sa l-2011, il-konsum apparenti[5] tal-azzar (ekwivalenti tal-azzar mhux maħdum) fl-UE-27 żdied minn 127,0 miljun tunnellati għal 168,7 miljun tunnellati (+32.9 %), iżda mingħajr ma laħaq il-livelli ta' qabel il-kriżi, filwaqt li l-konsum dinji żdied minn 1 219,6 miljun tunnellati għal 1 484.7 miljun tunnellati (+21.7 %), u qabeż iċ-ċifri tal-2008. Ġiet irreġistrata xejra simili għall-konsum apparenti tal-prodotti lesti tal-azzar, li żdied bi 32,0 % fl-UE-27 imqabbel ma' 21,4 % fil-livell dinji. Fl-UE-27, il-biċċa l-kbira ta' dan l-irkupru tad-domanda ġiet issodisfatta bl-importazzjonijiet. 5. Bejn l-2009 u l-2011, l-importazzjoni ta' prodotti tal-azzar lesti u parzjalment lesti fl-UE-27 żdiedet minn 101,0 miljun tunnellati għal 138,4 miljun tunnellati (+37.0 %), filwaqt li, b'paragun ma' dan, l-importazzjoni ta' dawn il-prodotti fiċ-Ċina naqset minn 22,3 miljun tunnellati għal 16,3 miljun tunnellati (−26.9 %). Tul l-istess perjodu, filwaqt li l-esportazzjoni mill-UE-27 ta' prodotti tal-azzar lesti u parzjalment lesti żdiedet minn 112,8 miljun tunnellati għal 145,8 miljun tunnellati (+29.2 %), żdiedet aktar bil-qawwa minn pajjiżi terzi bħaċ-Ċina (+99.8 %), l-Istati Uniti tal-Amerika (+43.8 %) jew il-Korea t'Isfel (+42.6 %), li flimkien għamlu 21,8 % tal-esportazzjoni ta' prodotti tal-azzar lesti u parzjalment lesti f'livell dinji fl-2009, imqabbel ma' 35,8 % għall-UE-27. Din id-dejta turi li l-UE rreġistrat żieda sostanzjali ta' importazzjonijiet fl-UE ta' prodotti tal-azzar lesti u parzjalment lesti f'dawn l-aħħar snin, kif ukoll tnaqqis tal-esportazzjoni ta' dawn il-prodotti, li flimkien jammontaw għal telf tas-sehem fis-suq tal-UE fis-settur tal-prodotti tal-azzar lesti u parzjalment lesti, fejn kienet taħdem il-kumpanija Mechel. Dawn l-avvenimenti affettwaw b'mod negattiv il-prestazzjoni tas-settur, kif inhi riflessa fil-pressjonijiet fuq il-kompetittività tal-industrija tal-azzar tal-UE fil-livell internazzjonali, u t-telf tal-impjiegi minħabba r-ristrutturar fis-settur tal-azzar fl-Ewropa[6]. 6. Sal-lum, is-settur tal-azzar kien is-suġġett ta' ħames applikazzjonijiet għall-FEG, erba' minnhom kienu maħsuba biex jagħtu s-sostenn lill-ħaddiema li ngħataw is-sensja bħala riżultat tal-bidliet strutturali fix-xejriet kummerċjali dinjin minħabba l-globalizzazzjoni[7] u waħda minnhom kienet maħsuba biex jingħata s-sostenn lill-ħaddiema li ngħataw is-sensja bħala riżultat dirett tal-kriżi finanzjarja u ekonomika globali[8]. Dimostrazzjoni tal-għadd ta’ sensji u tal-konformità mal-kriterji tal-Artikolu 2(a) 7. Ir-Rumanija ressqet din l-applikazzjoni skont il-kriterji ta’ intervent tal-Artikolu 2(a) tar-Regolament (KE) Nru 1927/2006, li jirrikjedi minn tal-inqas 500 sensja matul perjodu ta’ erba’ xhur f’intrapriża fi Stat Membru, inklużi ħaddiema li jingħataw is-sensja mill-fornituri u mill-produtturi downstream tagħha. 8. L-applikazzjoni ssemmi 825 sensja fl-intrapriża Mechel Campia Turzii u fi produttur downstream wieħed matul il-perjodu ta' referenza ta' erba' xhur mill-20 ta' Ġunju 2012 sal-20 ta' Ottubru 2012 u 688 sensja oħra barra l-perjodu ta' referenza, iżda marbutin mal-istess proċedura ta' sensji kollettivi. Dawn is-sensji kollha ġew ikkalkulati b’konformità mat-tielet inċiż tat-tieni paragrafu tal-Artikolu 2 tar-Regolament (KE) Nru 1927/2006. Il-Kummissjoni rċeviet il-konferma meħtieġa skont it-tielet inċiż tat-tieni paragrafu tal-Artikolu 2(2) li dan huwa l-għadd reali ta’ sensji li saru. Spjegazzjoni tan-natura mhux prevista ta’ dawk is-sensji 9. L-awtoritajiet Rumeni jsostnu li d-deċiżjoni li jingħataw is-sensji minn Mechel Campia Turzii ma setgħetx tkun prevista. F'Novembru tal-2009, Mechel ħabbret it-tlestija ta' tliet linji ta' produzzjoni ġodda fl-impjant tagħha f'Câmpia Turzii. Madankollu, fit-tmiem tal-2011, l-operazzjonijiet ta' Mechel fir-Rumanija bdew iġarrbu diffikultajiet finanzjarji b'riperkussjoni mit-telf imġarrab fis-sentejn finanzjarji preċedenti minħabba prezzijiet sfavorevoli fis-swieq tal-azzar Ewropej, marbutin maż-żidiet fil-prezzijiet tar-ruttam tal-metalli u domanda baxxa għall-prodotti lesti. Fi tmiem l-2011, Mechel Campia Turzii stabbiliet għadd ta' miżuri biex tnaqqas l-ispejjeż tal-persunal (eż. sospensjoni ta' żidiet fil-pagi individwali, ta' bonuses u ta' regolamenti ta' inċentiva; projbizzjoni tas-sahra; reorganizzazzjoni tax-xiftijiet tax-xogħol; tnaqqis tal-ħin tax-xogħol, bi ħlas skont il-ħin ta' xogħol imwettaq). Iżda dawn il-miżuri ma taffewx id-diffikultajiet finanzjarji tal-intrapriża, li għalhekk iddeċidiet li tagħti bidu għas-sensji kollettivi. Identifikazzjoni tal-intrapriżi li taw is-sensji u l-ħaddiema fil-mira tal-għajnuna 10. L-applikazzjoni tirrigwarda 1 513-il sensja (1 441 waqt il-perjodu ta' referenza u wara, fil-Mechel Campia Turzii u 72 fil-Mechel Reparatii Targoviste). L-awtoritajiet Rumeni jistmaw li 1 000 mill-ħaddiema ssensjati se jipparteċipaw fil-pakkett ikkoordinat ta' servizzi personalizzati. 11. It-tqassim tal-ħaddiema identifikati huwa kif ġej: Kategorija || Għadd || Perċentwal Irġiel || 728 || 72,80 Nisa || 272 || 27,20 Ċittadini tal-UE || 1 000 || 100,00 Ċittadini mhux tal-UE || 0 || 0,00 Età bejn il-15 u l-24 sena || 9 || 0,90 Età bejn il-25 u l-54 sena || 879 || 87,90 Età bejn il-55 u l-64 sena || 112 || 11,20 'il fuq minn 64 sena || 0 || 0,00 12. Mill-ħaddiema fil-mira tal-għajnuna, 4 għandhom problema ta' saħħa fit-tul jew diżabbiltà. 13. Fir-rigward ta’ kategoriji ta’ xogħol, it-tqassim huwa kif ġej: Kategorija || Għadd || Perċentwal Maniġers || 32 || 3,20 Professjonisti || 61 || 6,10 Tekniċi u professjonisti assoċjati || 91 || 9,10 Ħaddiema ta' appoġġ klerikali || 81 || 8,10 Ħaddiema involuti fil-qasam tas-servizzi u tal-bejgħ || 6 || 0,60 Ħaddiema fl-artiġjanat u snajja’ relatati || 271 || 27,10 Operaturi tal-impjanti u tal-magni u dawk li jimmuntaw il-magni || 449 || 44,90 Xogħlijiet elementari || 9 || 0,90 14. Bi qbil mal-Artikolu 7 tar-Regolament (KE) Nru 1927/2006, ir-Rumanija kkonfermat li ġiet applikata politika ta' ugwaljanza bejn in-nisa u l-irġiel u ta’ nondiskriminazzjoni, u li din se tkompli tapplika matul l-istadji varji tal-implimentazzjoni tal-FEG u, b'mod partikolari, fir-rigward tal-aċċess għalih. Deskrizzjoni tat-territorju kkonċernat u tal-awtoritajiet u l-partijiet interessati tiegħu 15. Is-sensji affettwaw b'mod ewlieni l-muniċipju ta' Câmpia Turzii u ż-żona tal-madwar, fix-Xlokk tal-Kontea ta' Cluj, fil-Majjistral tar-Rumanija. Mill-perspettiva soċjoekonomika, iż-żona ta' Câmpia Turzii hija kkaratterizzata minn livelli baxxi ta' introjtu u ftit hemm diversità fl-attivitajiet ekonomiċi. L-Aġenzija tal-Kontea ta' Cluj għall-Impjiegi (AJOFM) stmat li madwar nofs il-popolazzjoni tal-età tax-xogħol f'Câmpia Turzii hija impjegata fis-settur industrijali. Il-Mechel Câmpia Turzii kienet l-ikbar impjegatur fiż-żona, b'1 837 impjegat (f'Ġunju tal-2012); madwar terz mill-għadd totali tal-impjegati fiż-żona. Is-suq tax-xogħol lokali huwa ristrett ħafna billi r-rata tal-qgħad fiż-żona ta' Câmpia Turzii ġeneralment tkun madwar 5 % u r-rata tal-opportunitajiet ta' xogħol hija baxxa ħafna (inqas minn 0,5 %)[9]. 16. L-awtoritajiet responsabbli għall-implimentazzjoni tal-miżuri huma L-Aġenzija Nazzjonali Rumena għall-Impjiegi (ANOFM) u l-Aġenzija tal-Kontea ta' Cluj għall-Impjiegi (l-AJOFM ta' Cluj). 17. Partijiet interessati oħrajn jinkludu awtoritajiet lokali u reġjonali, trejdjunjins u intrapriżi li se jkunu marbutin mal-intrapriża kooperattiva li se tiġi stabbilita biex issostni l-ħaddiema fil-mira tal-għajnuna bħala parti mill-miżura "Għajnuna għall-bidu ta' attivitajiet indipendenti". Impatt mistenni tas-sensji fir-rigward tal-impjiegi lokali, reġjonali jew nazzjonali 18. Aktar minn żewġ terzi tal-ħaddiema li ngħataw is-sensja joqgħodu f'Câmpia Turzii u fiż-żona tal-madwar, u kważi terz joqgħodu f'partijiet oħra tal-Kontea ta' Cluj. Skont l-AJOFM ta' Cluj, ir-rata tal-qgħad fil-Kontea ta' Cluj kienet ta' 3,7 % qabel ma ngħataw is-sensji u żdiedet għal 4,1 % fi Frar tal-2013, wara li ngħataw is-sensji. L-għad ta' persuni qiegħda fiż-żona ta' Câmpia Turzii żdied b'aktar mid-doppju, minn 481 għal 1 290, minħabba s-sensji, u l-perċentwal ta' nies qiegħda fost il-popolazzjoni tal-etajiet 18-62 żdied minn 2,7 % għal 7,2 %. Jiġifieri s-sensji kellhom riperkussjonijiet kbar għas-suq tax-xogħol lokali, minħabba l-għadd żgħir ta' opportunitajiet ta' xogħol fiż-żona ta' Câmpia Turzii (medja ta' 30 post battal fix-xahar) u l-għadd baxx ta' impjegaturi potenzjali. Bejn l-2008 u 2010 kien hemm tnaqqis kontinwu fl-għadd ta' impjegati fl-industrija tal-azzar fil-Kontea ta' Cluj, u tnaqqis sinifikanti fil-volum nett tal-investiment f'din l-industrija. Skont l-AJOFM ta' Cluj, il-maġġoranza tal-ħaddiema li ngħataw is-sensja għandhom kwalifiki li huma speċifiċi għall-industrija metallurġika, iżda dawn il-kwalifiki ma għadhomx imfittxija mill-impjegaturi li joffru l-postijiet tax-xogħol fil-Kontea ta' Cluj. Pakkett ikkoordinat ta’ servizzi personalizzati li jridu jiġu ffinanzjati u t-tqassim tal-ispejjeż stmati tiegħu, inkluża l-komplementarjetà mal-azzjonijiet iffinanzjati mill-Fondi Strutturali 19. Il-miżuri kollha li ġejjin jingħaqdu flimkien biex jiffurmaw pakkett ikkoordinat ta’ servizzi personalizzati li għandu l-għan li jintegra mill-ġdid fl-impjieg il-ħaddiema li ngħataw is-sensja[10]: – Reġistrazzjoni tal-ħaddiema: Din il-miżura tikkonsisti mill-mili ta' formola ta' reġistrazzjoni bħala parti mill-bażi tad-dejta taċ-ċentru ta' koordinazzjoni, biex jiġu identifikati l-ħiliet, il-kompetenzi u l-esperjenza ta' kull ħaddiem, biex l-istatus tagħhom jiġi vvalidat, u biex jiġu ddefiniti l-ħtiġiet u l-preferenzi tagħhom. – Informazzjoni, gwida dwar ix-xogħol u pariri: Din il-miżura tikkonsisti minn sensiela ta' attivitajiet żviluppati miċ-ċentru tal-koordinazzjoni tal-proġetti: – it-tgħarrif tal-operaturi kummerċjali fiż-żona ta' Câmpia Turzii dwar il-proġett u l-identifikazzjoni ta' postijiet tax-xogħol battala; – it-tgħarrif tal-ħaddiema fil-mira dwar is-suq tax-xogħol lokali, il-leġiżlazzjoni dwar ix-xogħol , korsijiet ta' taħriġ vokazzjonali u opportunitajiet ta' xogħol; – it-twettiq ta' intervisti ta' motivazzjoni, evalwazzjonijiet psikoloġiċi u testijiet tal-aptitudni lill-ħaddiema fil-mira; – l-għoti ta' pariri dwar il-karriera u ta' gwida vokazzjonali lill-ħaddiema fil-mira u t-tfassil ta' pjanijiet ta' azzjoni individwali għal kull ħaddiem; – l-għoti ta' pariri dwar l-identifikazzjoni ta' impjieg u kif għandhom javviċinaw impjegatur potenzjali, kif għandhom iġibu ruħhom kemm qabel, kif ukoll wara intervista għal xogħol; – isiru rakkomandazzjonijiet lill-ħaddiema biex jipparteċipaw f'attivitajiet oħrajn tal-proġett (eż. korsijiet ta' taħriġ vokazzjonali, apprendistati, intrapriżi kooperattivi). – Korsijiet ta' taħriġ vokazzjonali u apprendistati: Din il-miżura tikkonsisti fil-provvediment ta' korsijiet tat-taħriġ vokazzjonali li jissodisfaw il-ħtiġiet tal-ħaddiema li jkunu ġew identifikati waqt l-attivitajiet ta' gwida u pariri vokazzjonali. Il-korsijiet ta' taħriġ, li fil-biċċa l-kbira jdumu bejn tlieta u sitt xhur, se jingħataw għal gruppi ta' bejn 7 u 28 persuna minn nies esterni awtorizzati mill-Aġenzija Nazzjonali għall-Pagamenti u Spezzjonijiet Soċjali u miċ-Ċentru Nazzjonali għat-Taħriġ Professjonali, u jwasslu għal ċertifikazzjoni tal-kompetenzi miksuba[11]. Dawk li jipprovdu t-taħriġ se jitħallsu permezz ta' sistema ta' vawċers ta' rimborż, wara li jiġu kkonfermati l-arranġamenti mal-AJOFM ta' Cluj, wara li jkun tlesta l-kors u l-parteċipanti jkunu ngħataw iċ-ċertifikati. Iċ-ċentru tal-koordinazzjoni tal-proġetti se jikkoordina l-attivitajiet ta' taħriġ u se jissorvelja kull kors. Il-parteċipanti ta' kull kors ta' taħriġ se jiġu ssorveljati sitt xhur wara li jkunu lestew il-kors. Il-ħaddiema jkunu jistgħu jipparteċipaw ukoll f'apprendistati li jdumu bejn 5 u 90 jum organizzati speċifikament għall-ħaddiema li jingħataw is-sensja, minn impjegaturi potenzjali fiż-żona li tkun ġiet affettwata mis-sensji. – L-għajnuna biex jinbdew attivitajiet indipendenti: L-AJOFM ta' Cluj se tgħin biex tiġi stabbilita intrapriża ġdida f'forma ta' soċjetà kooperattiva[12] b'liġijiet lokali normali[13], li bħala membri tagħha se jkollha 250 mill-ħaddiema fil-mira, u li se timmanifattura tagħmir varju tal-isport għal kumpanija tat-tagħmir tal-isport Rumena, li hija sottokuntrattur ta' kumpanija multinazzjonali tat-tagħmir tal-isport[14]. Il-ħaddiema fil-mira ngħataw l-opportunità li juru l-interess tagħhom li jkunu membri tal-kooperattiva. Il-250 membru tal-kooperattiva se jintgħażlu mill-AJOFM ta' Cluj minn fost il-grupp ta' ħaddiema fil-mira interessati permezz ta' żewġ testijiet tal-aptitudni u se jintbagħtu fuq apprendistati minn kumpaniji oħrajn li jwettqu attivitajiet simili, u hemmhekk jiġu evalwati. Kull ħaddiem li jintgħażel ikun intitolat għal vawċer ta' EUR 15 000 li jintuża bħala kontribuzzjoni ta' sħubija lejn il-kapital tal-kooperattiva[15]. Il-parti l-kbira ta' dawn il-fondi, apparti porzjon li jitwarrab biex jitħallsu l-ispejjeż tat-twaqqif legali u amministrattivi u kapital operattiv[16], se tintuża mill-kooperattiva biex jinxtara l-makkinarju, it-tagħmir u l-materja prima meħtieġa biex jitwettqu l-attivitajiet ta' produzzjoni[17]. Il-makkinarju, it-tagħmir u l-materja prima se jitħallsu mill-fondi koperti mill-vawċers li jingħata kull membru tal-kooperattiva. – Hemm rabta bejn il-ħtieġa li jinxtraw dawn l-assi, it-tagħmir tal-ispazju tal-produzzjoni u l-għadd ta' persuni li se jissieħbu mal-kooperattiva. L-għadd ta' persuni li jiddaħħlu mal-kooperattiva huwa skont il-ħtieġa tax-xiri tal-assi u għat-tħaddim tal-kooperattiva. Il-ħaddiema fil-kooperattiva se jkollhom drittijiet ugwali. B'mod kollettiv se jkunu l-proprjetarji tal-assi tal-produzzjoni, se jiddeċiedu huma kemm ikun is-salarju tagħhom u d-dividendi u dwar pjanijiet kummerċjali u investimenti futuri[18]. Il-ħaddiema se jkunu marbutin li jibqgħu fil-kooperattiva għall-ewwel tliet snin tat-tħaddim tagħha. Jekk il-ħaddiema jiddeċiedu li jitilqu qabel, il-korpi amministrattivi tal-kooperattiva se jiddeċiedu l-ammont ta' kumpens li jitħallas lil dawn il-ħaddiema u l-kundizzjonijiet, skont il-valur tal-kontribuzzjoni tagħhom għall-kapital azzjonarju tal-kooperattiva. Membri ġodda li jkunu jixtiequ jissieħbu fil-kooperattiva jkollhom jagħtu kontribuzzjoni ekwivalenti (li tista' tiġi ffinanzjata minn proġetti ta' sostenn oħrajn). – Se jiġi ffirmat kuntratt kummerċjali bejn il-kooperattiva u l-klijent tagħha, fil-bidu għal erba' snin, imma jista' jiġġedded (il-klijent ikollu kuntratt ta' 10 snin mal-kumpanija sportiva multinazzjonali). Il-kuntratt bejn il-kooperattiva u l-klijent se jkun bil-kundizzjonijiet tas-suq u jkun jipprovdi l-introjtu tal-kooperattiva, madankollu mhux se jkun hemm klawsola ta' esklussività u l-kooperattiva jista' jkollha diversi klijenti. L-AJOFM ta' Cluj se timponi s-sostenibbiltà tal-proġett permezz ta' impenn bil-miktub mal-kooperattiva[19]. – Il-Kummissjoni hija tal-fehma li filwaqt li din il-miżura hija innovattiva rigward it-twaqqif u l-implimentazzjoni tagħha, hija tissodisfa bis-sħiħ il-kundizzjonijiet għall-azzjonijiet eliġibbli stabbiliti fl-Artikolu 3(a) tar-Regolament (KE) Nru 1927/2006 u, b'mod partikolari, li din il-miżura tikkorrispondi mal-kategorija ta' miżuri msejħa "il-promozzjoni tal-intraprenditorija jew għajnuna għall-ħaddiema indipendenti". – Il-kiri tal-post tal-produzzjoni u l-ħlas tal-kera għat-tul tal-proġett: L-attività tal-kooperattiva se tibda b'linja ta' kampjunar li timpjiega 50 ħaddiem, maħsuba biex tespandi sakemm timpjiega l-250 ħaddiem kollha. Il-kera għall-faċilitajiet tal-produzzjoni se titħallas mill-AJOFM ta' Cluj (b'kofinanzjament mill-FEG) sa tmiem l-implimentazzjoni tal-FEG (f'Marzu 2015) u wara din id-data mill-klijent tal-kooperattiva. – Indennizz għall-ivvjaġġar Din il-miżura tikkonsisti f'finanzjament massimu ta' EUR 250 għal kull persuna, u dan huwa maħsub biex ikopri l-ispejjeż tal-ħaddiema għall-vjaġġ minn djarhom sal-post fejn ikun se jkollhom intervista għax-xogħol jew fejn ikunu se jieħdu sehem f'attivitajiet oħra tal-proġett. Il-benefiċjarji għandhom ikunu jgħixu fiż-żona affettwata mis-sensji u jridu jieħdu sehem f'mill-inqas żewġ attivitajiet tal-proġett. – Indennizz għall-intervisti: Din il-miżura tikkonsisti f'finanzjament massimu ta' EUR 100 kull persuna, li jitħallas lill-ħaddiema li jieħdu sehem f'intervisti għax-xogħol, f'testijiet biex jintgħażlu jew fi proċeduri oħra ta' reklutaġġ organizzati mill-impjegatur potenzjali. L-indennizz huwa maħsub biex ikopri l-ispejjeż personali marbutin mal-intervista. Il-benefiċjarji jistgħu jirċievu massimu ta' żewġ indennizzi jekk jieħdu sehem f'aktar minn żewġ intervisti ma' impjegaturi differenti. – Indennizzi għal waqt l-apprendistat: Din il-miżura tikkonsisti f'finanzjament massimu ta' EUR 1000[20] (jew ta' EUR 3000 għall-ħaddiema li jkunu mħarrġin bħala persunal tekniku jew speċjalizzat[21]), li jitħallas lill-ħaddiema li jieħdu sehem f'apprendistat. Dan l-indennizz huwa maħsub biex ikopri l-ispejjeż tal-akkomodazzjoni, tal-assigurazzjoni medika, tal-ikel, tal-materja prima, tal-apparat protettiv, eċċ. Il-benefiċjarji jridu jkunu jogħqogħdu fiż-żona affettwata mis-sensji u jieħdu sehem f'mill-inqas żewġ attivitajiet tal-proġett. – Indennizz għas-sussistenza: Din il-miżura tikkonsisti f'pagament sħiħ ta' darba ta' EUR 150 lill-ħaddiema li jieħdu sehem fl-apprendistati. Dan l-indennizz huwa maħsub biex jagħmel tajjeb għall-ispejjeż ta' miżuri li jistgħu jitwettqu barra miż-żona ta' reżidenza tal-benefiċjarji u jistgħu jkun il-każ li dawn ikollhom jitbiegħdu minn djarhom u mill-familji tagħhom. Il-persuni li jieħdu sehem fl-apprendistati ma jibqgħux jirċievu l-benefiċċju tal-qgħad u ma jistgħux ikollhom impjieg waqt il-perjodu tal-apprendistat. L-indennizz għas-sussistenza jitħallas darba biss, wara li titlesta l-miżura li fiha jkun ħa sehem il-ħaddiem. – Indennizz għall-parteċipazzjoni: Din il-miżura tikkonsisti f'pagament sħiħ ta' darba ta' EUR 200 lill-ħaddiema li jlestu programm ta' ċertifikazzjoni bħala parti minn kors ta' taħriġ vokazzjonali. L-indennizz huwa maħsub biex jimmotiva lill-ħaddiema u biex jikkompensahom tal-ispejjeż li jkunu ġarrbu biex ħadu sehem fil-kors ta' taħriġ. Il-persuni li jieħdu sehem f'kors ta' taħriġ ma jistgħux ikollhom impjieg waqt il-perjodu tal-kors peress li l-attendenza għall-kors hija obbligatorja u ġeneralment il-korsijiet isiru filgħodu. – L-indennizzi tal-ivvjaġġar, tal-intervisti u tal-apprendistat jitħallsu biss wara li l-benefiċjarji jkunu ppreżentaw evidenza dokumentata (eż. riċevuti, kontijiet, fatturi, eċċ.). Il-ħaddiema li jieħdu sehem fl-apprendistati u jirċievu indennizz għas-sussistenza ma jirċevux indennizz tal-ivvjaġġar peress li l-kumpanija li tkun qed torganizza l-apprendistati tipprovdi t-trasport. – Il-mentoraġġ wara l-integrazzjoni fl-impjieg: Din il-miżura tikkonsisti f'attivitajiet ta' mentoraġġ li jingħataw mill-impjegaturi għall-ħaddiema rreklutati ġodda, għal perjodu ta' bejn tlieta u sitt xhur. Il-mentor ikun joffri l-appoġġ u l-għajnuna biex jiffaċilita t-tranżizzjoni minn stat ta' ħaddiem ssensjat għal stat ta' persuna impjegata. 20. In-nefqa għall-implimentazzjoni tal-FEG, li hija inkluża fl-applikazzjoni, skont l-Artikolu 3 tar-Regolament (KE) Nru 1927/2006, tkopri attivitajiet ta’ tħejjija u ta’ kontroll kif ukoll informazzjoni u pubbliċità. 21. Is-servizzi personalizzati ppreżentati mill-awtoritajiet Rumeni huma miżuri attivi tas-suq tax-xogħol li jaqgħu taħt l-azzjonijiet eliġibbli ddefiniti fl-Artikolu 3 tar-Regolament (KE) Nru 1927/2006. L-awtoritajiet Rumeni jistmaw li l-ispejjeż totali huma ta' EUR 7 142 300, li minnhom EUR 6 909 300 huma nefqa għas-servizzi personalizzati, u n-nefqa għall-implimentazzjoni tal-FEG hija ta' EUR 233 000 (3,26 % tal-ammont totali). Il-kontribuzzjoni totali mitluba mill-FEG hija ta' EUR 3 571 150 (50 % tal-ispejjeż totali). Azzjonijiet || L-għadd ta' ħaddiema li huma stmati li qegħdin fil-mira || Stima tal-ispiża għal kull ħaddiem fil-mira (EUR) || Spejjeż totali (FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Reġistrazzjoni tal-ħaddiema || 1 000 || 50 || 50 000 Informazzjoni, gwida vokazzjonali u konsulenza: || 1 000 || 1 500 || 1 500 000 Korsijiet ta' taħriġ vokazzjonali u apprendistati: || 500 || 800 || 400 000 L-għajnuna biex jinbdew attivitajiet indipendenti || 250 || 15 000 || 3 750 000 Il-kiri tal-post tal-produzzjoni u l-ħlas tal-kera għat-tul tal-proġett || 250 || 860 || 215 000 Indennizz għall-ivvjaġġar || 300 || 250 || 74 300 Indennizz għall-intervisti: || 400 || 100 || 40 000 Indennizz għal waqt l-apprendistat: || 400 || 1 000 || 400 000 Indennizz għas-sussistenza || 400 || 150 || 60 000 Indennizz għall-parteċipazzjoni || 500 || 200 || 100 000 Il-mentoraġġ wara l-integrazzjoni fl-impjieg || 400 || 800 || 320 000 Subtotal tas-servizzi personalizzati || || 6 909 300 Nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet preparatorji || || 153 000 Ġestjoni || || 0 Tagħrif u pubbliċità || || 70 000 Attivitajiet ta’ kontroll || || 10 000 Subtotal tan-nefqa għall-implimentazzjoni tal-EGF || || 233 000 Total tal-ispejjeż stmat || || 7 142 300 Kontribuzzjoni tal-FEG (50 % tal-ispejjeż totali) || || 3 571 150 22. L-awtoritajiet Rumeni kkonfermaw li l-miżuri huma kumplimentari għall-azzjonijiet iffinanzjati mill-Fondi Strutturali[22] u li kull iffinanzjar doppju mhux se jitħalla jsir. Biex jiġi evitat li jkun hemm finanzjament doppju tal-attivitajiet taħt il-Fond Soċjali Ewropew (FSE)u l-Fond Ewropew ta' Aġġustament għall-Globalizzazzjoni (l-FEG), l-awtoritajiet Rumeni ffirmaw protokoll qafas li jippermetti lill-awtoritajiet involuti fil-ġestjoni tal-operazzjonijiet tal-FSE biex jagħmlu kontroverifika tal-bażijiet tad-dejta tal-Ministeri tax-Xogħol, tal-Familja, tal-Ħarsien Soċjali u l-Anzjani, l-Awtorità Maniġerjali tal-Programm Operazzjonali tal-FSE "L-Iżvilupp tar-Riżorsi Umani", u L-ANOFM. Id-data/i meta nbdew jew meta huwa maħsub li jinbdew is-servizzi personalizzati għall-ħaddiema affettwati 23. Ir-Rumanija bdiet toffri s-sevizzi personalizzati għall-ħaddiema affettwati inklużi fil-pakkett koordinat propost lill-FEG għall-kofinanzjament fl-1 ta' Marzu 2013. Din id-data għalhekk tirrappreżenta l-bidu tal-perjodu ta’ eliġibbiltà għal kull għajnuna li tista’ tingħata mill-FEG. Proċeduri għall-konsultazzjoni mal-imsieħba soċjali 24. Il-ħaddiema ssensjati ġew ikkonsultati bosta drabi tul it-tħejjija tal-applikazzjoni tal-FEG. Il-proċeduri biex jiġu kkonsultati s-sħab soċjali dwar il-pakkett ikkoordinat ta' servizzi personalizzati propost kienu jinkludu dawn li ġejjin: · f'Ġunju tal-2012 saret laqgħa bejn il-Ministru tax-Xogħol u l-amministrazzjoni ta' Mechel Campia Turzii dwar il-pożizzjoni tal-intrapriża rigward is-sensji maħsuba; · f'Awwissu tal-2012 saret laqgħa bejn il-Viċi Ministru għad-Djalogu Soċjali u membri tal-kummissjoni għad-djalogu soċjali (fosthom rappreżentanti tat-trejdjunjins) dwar is-sitwazzjoni li rriżultat mis-sensji; · f'Settembru tal-2012 saret laqgħa bejn il-Viċi Ministru għad-Djalogu Soċjali u rappreżentanti tat-trejdjunjins u tal-awtoritajiet pubbliċi lokali dwar il-possibbiltà li l-gvern Rumen jaċċessa l-FEG. 25. L-awtoritajiet Rumeni kkonfermaw li kien hemm konformità mar-rekwiżiti stabbiliti fil-leġiżlazzjoni nazzjonali u f’dik tal-UE dwar is-sensji kollettivi. Tagħrif dwar azzjonijiet li huma obbligatorji skont il-liġi nazzjonali jew il-ftehimiet kollettivi 26. Rigward il-kriterji li jinsabu fl-Artikolu 6 tar-Regolament (KE) Nru 1927/2006, fl-applikazzjoni tagħhom, l-awtoritajiet Rumeni: · ikkonfermaw li l-kontribuzzjoni finanzjarja mill-FEG ma tiħux post il-miżuri li huma r-responsabbiltà tal-kumpaniji skont il-liġi nazzjonali jew skont ftehimiet kollettivi; · taw prova li l-azzjonijiet jipprovdu sostenn lil ħaddiema individwali u ma għandhomx jintużaw għar-ristrutturar ta' kumpaniji jew ta' setturi; · ikkonfermaw li l-azzjonijiet eliġibbli msemmija hawn fuq ma jirċevux għajnuna minn strumenti finanzjarji oħra. Sistemi ta' ġestjoni u kontroll 27. Ir-Rumanija għarrfet lill-Kummissjoni li l-kontribut finanzjarju se jkun amministrat u kkontrollat mill-istess entitajiet li jamministraw u jikkontrollaw il-Fond Soċjali Ewropew. Il-kontribuzzjoni finanzjarja se tkun amministrata mill-ANOFM li ntgħażlet bħala l-awtorità nazzjonali responsabbli għall-amministrazzjoni tal-kontribuzzjonijiet finanzjarji mill-FEG. Id-Deċiżjoni tal-Gvern Nru 11/2009 tistabbilixxi l-qafas istituzzjonali għall-koordinazzjoni u l-amministrazzjoni tal-kontribuzzjonijiet finanzjarji tal-FEG. Linji gwida speċifiċi jiddeskrivu l-proċeduri amministrattivi tal-FEG, ir-rwol tal-korpi diversi involuti u l-mekkaniżmi li jiżguraw il-konformità mal-prinċipji ġenerali ta' amministrazzjoni tal-FEG u l-qafas legali rilevanti. L-awtorità tal-awditjar marbuta mal-Qorti tal-Awdituri Rumena nħatret bħala l-awtorità tal-awditjar għall-FEG. Il-Finanzjament 28. Abbażi tal-applikazzjoni mir-Rumanija, il-kontribut propost mill-FEG għall-pakkett ikkoordinat ta' servizzi personalizzati (inkluża n-nefqa biex jiġi implimentat l-FEG) huwa ta' EUR 3 571 150, li jirrappreżenta 50 % tal-ispejjeż totali. L-allokazzjoni proposta mill-Kummissjoni minn dan il-Fond hija bbażata fuq l-informazzjoni li ngħatat mir-Rumanija. 29. Filwaqt li tqis l-ammont massimu possibbli ta’ kontribuzzjoni finanzjarja mill-FEG skont l-Artikolu 12 tar-Regolament tal-Kunsill (UE, Euratom) Nru 1311/2013, kif ukoll il-possibbiltajiet għall-allokazzjoni mill-ġdid tal-approprjazzjonijiet, il-Kummissjoni tipproponi li l-FEG jiġi mmobilizzat għall-ammont totali msemmi hawn fuq. 30. Id-deċiżjoni proposta biex jiġi mmobilizzat l-FEG se tittieħed b'mod konġunt mill-Parlament Ewropew u mill-Kunsill, kif stipulat fil-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba[23]. 31. B’mod separat, il-Kummissjoni tippreżenta talba ta’ trasferiment biex iddaħħal approprjazzjonijiet speċifiċi ta’ impenn fil-baġit tal-2014, kif mitlub fil-punt 13 tal-Ftehim Interistituzzjonali tat-2 ta’ Diċembru 2013. Sors tal-approprjazzjonijiet ta’ pagament Se jintużaw approprjazzjonijiet allokati għal-linja baġitarja tal-FEG fil-baġit tal-2014 biex ikopru l-ammont ta’ EUR 3 571 150 meħtieġ għal din l-applikazzjoni. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni fit-2 ta' Diċembru 2013 dwar id-dixxiplina baġitarja, il-kooperazzjoni fi kwistjonijiet baġitarji u l-ġestjoni finanzjarja tajba (applikazzjoni EGF/2012/010 RO/Mechel mir-Rumanija) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[24], u b'mod partikolari l-Artikolu 12(3) tiegħu, Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba[25], u b’mod partikolari l-punt 13 tiegħu, Wara li kkunsidraw il-proposta tal-Kummissjoni Ewropea[26], Billi: (1) Il-Fond Ewropew ta' Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li jkunu ngħataw is-sensja bħala riżultat tal-bidliet strutturali kbar fix-xejriet kummerċjali dinjija minħabba l-globalizzazzjoni u biex jiġu megħjuna fl-integrazzjoni mill-ġdid tagħhom fis-suq tax-xogħol. (2) Il-FEG ma għandux jaqbeż l-ammont massimu annwali ta' EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 li jistabbilixxi l-qafas finanzjarju pluriennali għas-snin 2014-2020[27]. (3) Ir-Rumanija ressqet applikazzjoni biex timmobilizza l-FEG, fir-rigward tas-sensji fl-intrapriża SC Mechel Campia Turzii SA u f'produttur downstream, fil-21 ta' Diċembru 2012 u sostnietha b'tagħrif addizzjonali sal-4 ta' Marzu 2014. Din l-applikazzjoni tikkonforma mar-rekwiżiti biex jiġu ddeterminati l-kontribuzzjonijiet finanzjarji kif stipulat fl-Artikolu 10 tar-Regolament (KE) Nru 1927/2006. Għaldaqstant, il-Kummissjoni tipproponi li jiġi mmobilizzat l-ammont ta' EUR 3 571 150. (4) Għalhekk l-FEG għandu jiġi mmobilizzat biex jipprovdi kontribuzzjoni finanzjarja għall-applikazzjoni mressqa mir-Rumanija, ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2014, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 3 571 150 f'approprjazzjonijiet għall-impenji u għall-pagamenti. Artikolu 2 Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 347, 20.12.2013, p. 884. [2] ĠU L 406, 30.12.2006, p. 1. [3] Skont it-tielet paragrafu tal-Artikolu 3 tar-Regolament (KE) Nru 1927/2006. [4] Sors: World Steel Association, Steel Statistical Yearbook 2012. [5] Il-konsum apparenti huwa l-produzzjoni flimkien mal-importazzjonijiet mingħajr l-esportazzjonijiet. [6] cf. Komunikazzjoni tal-Kummissjoni lill-Parlament, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Pjan ta' Azzjoni għal industrija tal-azzar kompetittiva u sostenibbli fl-Ewropa (COM(2013) 407. [7] FEG/2009/022 BG/Kremikovtsi AD (applikazzjoni rifjutata mill-Kummissjoni), FEG/2013/002/ BE Carsid (applikazzjoni mressqa quddiem il-Kummissjoni fit-2 ta' April 2013), FEG/2013/007 BE Duferco-NLMK (applikazzjoni mressqa quddiem il-Kummissjoni fis-27 ta' Settembru 2013). [8] FEG/2010/007 AT/Steiermark u Niederösterreich. Id-Deċiżjoni 2011/652/UE tas-27 ta’ Settembru 2011 (ĠU L 263, 7.10.2011, p. 9). [9] Ir-rata tal-opportunitajiet ta' xogħol tkejjel il-perċentwal tal-postijiet tax-xogħol battala, u jsir tqabbil mal-għadd totali ta' postijiet tax-xogħol okkupati u battala. Fit-tielet kwart tal-2012, ir-rata stmata tal-opportunitajiet ta' xogħol fl-UE-28 fin-NACE Rev.2, it-taqsimiet B sa S (l-industrija, il-bini, is-servizzi) kienet ta' 1,4 %. [10] Bosta mill-miżuri proposti huma simili għal dawk implimentati fil-każ EGF/2011/014 RO/Nokia. [11] Il-korsijiet tat-taħriġ huma maħsuba għall-ħaddiema ssensjati li ma jkunux magħżulin biex jipparteċipaw fil-kooperattiva. [12] L-awtoritajiet Rumeni huma tal-fehma li miżuri ta' appoġġ għall-istabbiliment ta' kumpanija minn ħaddiema individwali ma jkunux effettivi minħabba li d-domanda għall-prodotti u s-servizzi fir-reġjun hija baxxa minħabba kundizzjonijiet ta' għajxien foqra. [13] L-intrapriża l-ġdida qed tiġi stabbilita abbażi tal-Liġi Nru 1/2005 dwar il-ħolqien ta' kooperattivi. [14] Il-kumpanija klijenta ġiet identifikata bir-riċerka tas-suq imwettqa mill-AJOFM biex tfittex kumpaniji addattati li jkunu lesti li jinvestu fiż-żona ta' Câmpia Turzii u li jipparteċipaw fl-istabbiliment kooperattiv. [15] Skont l-awtoritajiet Rumeni, l-ammont ta' EUR 15 000 għal kull ħaddiem fil-mira ġie kkalkulat bid-diviżjoni tal-ispejjeż totali tal-operazzjoni industrijali bl-għadd mistenni ta' ħaddiema meħtieġa. Se jiġi ffirmat kuntratt bejn l-AJOFM ta' Cluj u kull membru tal-kooperattiva, biex jingħataw il-vawċer, u dan ikun jistipula li l-persuni li ħadu s-sensja għandhom jirrispettaw il-pjan għat-twaqqif u l-implimentazzjoni tal-kooperattiva. [16] Il-kapital operattiv tfisser l-ammont meħtieġ biex ikopri l-ispejjeż maħluqa mill-attività tal-kooperattiva għal perjodu ta' ftit xhur, li jibda mill-mument li l-kooperattiva tiddeċiedi dwar it-teħid ta' kampjuni u l-produzzjoni sakemm tirċievi l-valur tal-ewwel prodotti kkunsinjati. [17] Fil-prattika, l-AJOFM ta' Cluj se tagħti l-EUR 15 000 direttament lill-kooperattiva abbażi tal-fatturi maħruġin għall-kooperattiva mill-kumpaniji li jipprovdu l-makkinarju, it-tagħmir u l-materja prima, u kull dokument tal-kontabbiltà skont il-liġi. [18] Il-ħaddiema jistgħu jaħtru maniġment professjonali, iżda xi wħud mill-ħaddiema li kienu mal-Mechel li għandhom l-esperjenza rilevanti jista' jkollhom funzjonijiet ta' mmaniġġar jew ta' intermedjarji (HR, kontabbiltà, inġinjeria, superviżjoni tal-linji tal-produzzjoni, bejgħ eċċ.). Id-drittijiet u l-kundizzjonijiet għall-persuni li jissieħbu mal-kooperattiva jew li joħorġu minnha se jiġu deċiżi mill-maniġment tal-kooperattiva, u, impliċitament, minn kull membru tal-kooperattiva permezz ta' drittijiet ta' votazzjoni fil-laqgħa ġenerali. [19] L-AJOFM ta' Cluj se tiffirma kuntratt mal-kooperattiva li jkun jinkludi klawsoli li jirreferu għat-twaqqif, it-tħaddim u s-sostenibbiltà tal-kooperattiva, kif ukoll klawsoli li jipprevedu l-każ li l-impenji ffirmati għalihom fil-kuntratt ma jiġux rispettati. Se jiġi ffirmat kuntratt simili bejn l-AJOFM ta' Cluj u l-kumpaniji li jimpjegaw xi persuni qiegħda. Fil-każ li l-kumpanija li tkun qed timpjega ma tirrispettax l-obbligi tal-kuntratt, ikollha tirrifondi l-finanzjament li tkun ħadet. [20] Dan l-ammont ġie ddeterminat abbażi tal-estimi mogħtija mill-impjegaturi potenzjali u minn dawk li joffru l-apprendistati għall-ispejjeż marbutin mal-parteċipazzjoni tal-ħaddiema fil-mira fl-apprendistati. [21] Il-ħaddiema li jkunu tħarrġu bħala persunal tekniku jew speċjalizzat jirċievu ammont ogħla minħabba li t-tul tal-apprendistat tagħhom ikun tliet darbiet itwal, u b'hekk ikollhom iktar spejjeż. [22] Bħala eżempju, l-awtoritajiet Rumeni se jissupplimentaw il-miżuri tal-FEG bil-proġett Callcem, li huwa kkofinanzjat mill-FSE. Il-proġett Callcem joffri servizzi ta' tiftix ta' postijiet tax-xogħol battala u tlaqqigħ ta' xogħol ma' ħaddiema li jkunu qegħdin ifittxu impjieg (jew bit-telefown jew elettronikament). [23] ĠU C 373, 20.12.2013, p. 1. [24] ĠU L 406, 30.12.2006, p. 1. [25] ĠU C 373, 20.12.2013, p. 1. [26] ĠU C […], […], p. […]. [27] ĠU L 347, 20.12.2013, p. 884.